Kwittanza 2018: Impriża Konġunta SESAR Kumitat għall-Kontroll tal-Baġit Deċiżjoni tal-Parlament Ewropew tat 13 ta' Mejju 2020 dwar il-kwittanza għall-implimentazzjoni tal-baġit tal-Impriża Konġunta SESAR għas-sena finanzjarja 2018 (2019/2100(DEC)) Il-Parlament Ewropew, – wara li kkunsidra l-kontijiet annwali finali tal-Impriża Konġunta SESAR għas-sena finanzjarja 2018, – wara li kkunsidra r-rapport annwali tal-Qorti tal-Awdituri dwar l-impriżi konġunti tal-UE għas-sena finanzjarja 2018, flimkien mar-risposti tal-impriżi konġunti, – wara li kkunsidra d-dikjarazzjoni ta' assigurazzjoni dwar l-affidabilità tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2018 skont l-Artikolu 287 tat-Trattat dwar il-Funzjonament tal-Unjoni Ewropea, – wara li kkunsidra r-rakkomandazzjoni tal-Kunsill tat-18 ta' Frar 2020 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2018 (05763/2019 – C9-0066/2019), – wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea, – wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002, u b'mod partikolari l-Artikolu 208 tiegħu, u – wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b'mod partikolari l-Artikolu 70 tiegħu, – wara li kkunsidra r-Regolament tal-Kunsill (KE) Nru 219/2007 tas-27 ta' Frar 2007 dwar l-istabbiliment ta' Impriża Konġunta għall-iżvilupp tas-sistema Ewropea ta' ġenerazzjoni ġdida għall-ġestjoni tat-traffiku tal-ajru (SESAR), u b'mod partikolari l-Artikolu 4(b) tiegħu, – wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra l-opinjoni tal-Kumitat għat-Trasport u t-Turiżmu, – wara li kkunsidra r-rapport tal-Kumitat għall-Kontroll tal-Baġit (A9-0044/2020), Jagħti l-kwittanza lid-Direttur Eżekuttiv tal-Impriża Konġunta SESAR għall-implimentazzjoni tal-baġit tal-Impriża Konġunta għas-sena finanzjarja 2018; Jippreżenta l-kummenti tiegħu fir-riżoluzzjoni t'hawn taħt; Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Impriża Konġunta SESAR, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L). Deċiżjoni tal-Parlament Ewropew tat-13 ta' Mejju 2020 dwar l-għeluq tal-kontijiet tal-Impriża Konġunta SESAR għas-sena finanzjarja 2018 (2019/2100(DEC)) Il-Parlament Ewropew, – wara li kkunsidra l-kontijiet annwali finali tal-Impriża Konġunta SESAR għas-sena finanzjarja 2018, – wara li kkunsidra r-rapport annwali tal-Qorti tal-Awdituri dwar l-impriżi konġunti tal-UE għas-sena finanzjarja 2018, flimkien mar-risposti tal-impriżi konġunti, – wara li kkunsidra d-dikjarazzjoni ta' assigurazzjoni dwar l-affidabilità tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2018 skont l-Artikolu 287 tat-Trattat dwar il-Funzjonament tal-Unjoni Ewropea, – wara li kkunsidra r-rakkomandazzjoni tal-Kunsill tat-18 ta' Frar 2020 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2018 (05763/2019 – C9-0066/2019), – wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea, – wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002, u b'mod partikolari l-Artikolu 208 tiegħu, u – wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b'mod partikolari l-Artikolu 70 tiegħu, – wara li kkunsidra r-Regolament tal-Kunsill (KE) Nru 219/2007 tas-27 ta' Frar 2007 dwar l-istabbiliment ta' Impriża Konġunta għall-iżvilupp tas-sistema Ewropea ta' ġenerazzjoni ġdida għall-ġestjoni tat-traffiku tal-ajru (SESAR), u b'mod partikolari l-Artikolu 4(b) tiegħu, – wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra l-opinjoni tal-Kumitat għat-Trasport u t-Turiżmu, – wara li kkunsidra r-rapport tal-Kumitat għall-Kontroll tal-Baġit (A9-0044/2020), Japprova l-għeluq tal-kontijiet tal-Impriża Konġunta SESAR għas-sena finanzjarja 2018; Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Impriża Konġunta SESAR, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L). Riżoluzzjoni tal-Parlament Ewropew tal-14 ta' Mejju 2020 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Impriża Konġunta SESAR għas-sena finanzjarja 2018 (2019/2100(DEC)) Il-Parlament Ewropew, – wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Impriża Konġunta SESAR għas-sena finanzjarja 2018, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra l-opinjoni tal-Kumitat għat-Trasport u t-Turiżmu, – wara li kkunsidra r-rapport tal-Kumitat għall-Kontroll tal-Baġit (A9-0044/2020), A. billi l-Impriża Konġunta SESAR (l-'Impriża Konġunta') twaqqfet fi Frar 2007 biex tmexxi l-programm ta' Riċerka dwar il-Ġestjoni tat-Traffiku bl-Ajru tal-Ajru Uniku Ewropew (SESAR), li huwa intenzjonat li jimmodernizza l-ġestjoni tat-traffiku fl-Unjoni, B. billi, wara l-adozzjoni tar-Regolament tal-Kunsill (UE) Nru 721/2014, il-programm SESAR 2020 estenda t-tul ta' ħajja tal-Impriża Konġunta sal-31 ta' Diċembru 2024; C. billi l-Impriża Konġunta ġiet imfassla bħala sħubija pubblika-privata, bl-Unjoni u l-Eurocontrol bħala membri fundaturi; D. billi l-kontribuzzjoni tal-Unjoni għall-fażi ta' attwazzjoni tas-SESAR 2020 2014 sa 2024 iffinanzjat minn Orizzont 2020 hija ta' EUR 585 000 000; billi skont il-Ftehimiet ta' Sħubija l-ġodda ta' Orizzont 2020, il-kontribuzzjoni mill-Eurocontrol mistennija li tkun ta' madwar EUR 500 000 000, u l-kontribuzzjoni tas-sħab l-oħra mill-industrija tal-avjazzjoni kienet se tkun ta' mill-inqas ta' EUR 500 000 000 u l-kontribuzzjonijiet in natura mill-Eurocontrol u sħab oħra huma ta' 90 %; Informazzjoni ġenerali Josserva mir-rapport tal-Qorti tal-Awdituri (il-"Qorti") dwar il-kontijiet annwali tal-impriżi konġunti tal-UE għas-sena li ntemmet fil-31 ta' Diċembru 2018 (ir-'rapport tal-Qorti') li jippreżentaw b'mod ġust, fl-aspetti materjali kollha, il-pożizzjoni finanzjarja tal-Impriża Konġunta fil-31 ta' Diċembru 2018, ir-riżultati tat-tranżazzjonijiet tagħha, il-flussi tal-flus tagħha, u l-bidliet fl-assi netti għas-sena li ntemmet dakinhar, f'konformità mar-Regolament Finanzjarju tagħha u r-regoli kontabilistiċi adottati mill-uffiċjal tal-kontabbiltà tal-Kummissjoni; Jirrikonoxxi li r-rapport tal-Qorti jiddikjara li t-tranżazzjonijiet li fuqhom huma bbażati l-kontijiet annwali tal-Impriża Konġunta għas-sena finanzjarja 2018 huma, fl-aspetti materjali kollha, legali u regolari; Jinnota li komunikazzjoni effikaċi hija komponent essenzjali ta' proġetti ta' suċċess iffinanzjati mill-Unjoni. Iqis li huwa importanti li tiżdied il-viżibbiltà tar-riżultati li kisbet l-Impriża Konġunta u li tinxtered informazzjoni li tikkonċerna l-valur miżjud. Jistieden lill-Impriża Konġunta ssegwi politika ta' komunikazzjoni proattiva billi xxerred ir-riżultati tar-riċerka tagħha fost il-pubbliku ġenerali, pereżempju permezz tal-midja soċjali jew ta' organi medjatiċi oħra, u b'hekk tissensibilizza lill-pubbliku dwar l-impatt tal-appoġġ tal-Unjoni, b'mod partikolari fir-rigward tal-adozzjoni mis-suq; Jitlob lill-Qorti tivvaluta r-robustezza u l-affidabbiltà tal-metodoloġija għall-kalkolu u l-valwazzjoni tal-kontribuzzjonijiet in natura. Il-valutazzjoni għandha tevalwa d-disinn u r-robustezza tal-gwida għall-implimentazzjoni tal-proċedura ta' kontribuzzjoni in natura sabiex tassisti fil-proċess ta' ppjanar, rapportar u ċertifikazzjoni tal-kontribuzzjonijiet in natura; Ifakkar li s-SESAR hija l-pilastru teknoloġiku tal-inizjattiva tal-Ajru Uniku (SES) u r-rwol tagħha huwa li tikkoordina u timplimenta r-riċerka biex tikkontribwixxi ħalli tingħeleb il-frammentazzjoni tas-SES; jirrimarka li waħda mill-kisbiet ewlenin tal-Impriża Konġunta tinkludi l-ippjanar liberu tar-rotot biex jitnaqqsu t-titjiriet u l-emissjonijiet tal-fjuwil; jemmen għalhekk li l-Impriża Konġunta tista' tintuża aktar biex tikkontribwixxi għas-sostenibbiltà tas-settur tal-avjazzjoni; Jenfasizza l-importanza tal-ħidma tal-Impriża Konġunta biex tgħin fl-aċċelerazzjoni tal-adozzjoni tal-innovazzjoni; jenfasizza, barra minn hekk, ir-rwol tagħha fl-iżvilupp sinifikanti ta' U-space u l-produzzjoni ta' blueprint li jippermetti l-użu u l-introduzzjoni sikura ta' droni fl-ispazju tal-ajru ta' altitudni baxxa, li jiftaħ it-triq għal settur modern u li qed jikber b'mod rapidu; Ġestjoni baġitarja u finanzjarja Jinnota li, fl-2018, il-baġit f'termini ta' approprjazzjonijiet ta' pagament kien ta' EUR 94 800 000 (EUR 90 900 000 fl-2017), u l-baġit f'termini ta' approprjazzjonijiet ta' impenn kien ta' EUR 129 517 762 (EUR 109 900 000 fl-2017); Inklużi l-approprjazzjonijiet mhux użati tas-snin preċedenti, li l-Impriża Konġunta reġgħet daħlet għalihom fil-baġit tas-sena kurrenti, u d-dħul assenjat, il-baġit totali tal-pagamenti disponibbli kien ta' EUR 166 465 000 (EUR 213 000 000 fl-2017), u l-baġit totali ta' impenn disponibbli kien ta' EUR 175 918 000 (EUR 130 900 000 fl-2017); Jinnota li, f'Diċembru 2016, SESAR 1 ġie formalment magħluq u l-aħħar pagament ta' għotja finali sar f'Diċembru 2017, u approprjazzjonijiet ta' pagament mhux użati ta' EUR 40 000 000 mis-snin preċedenti ġew riportati għall-2018 għar-rimborż ta' kontribuzzjonijiet fi flus riċevuti b'eċċess mill-membri tal-industrija tal-Programm SESAR 1 u għall-ħlas ta' talbiet ta' spejjeż ittardjati iżda li għadhom ġustifikati għas-Seba' Programm Kwadru u l-proġetti TEN-T; jinnota bi tħassib li, fi tmiem l-2018, EUR 1 800 000 (5 %) biss minn dawn l-approprjazzjonijiet setgħu jintużaw għall-pagamenti korrettivi, EUR 20 000 000 (50 %) kellhom jiġu kkanċellati, u EUR 18 200 000 (45 %) ġew riportati għall-2019; jiddispjaċih li, fi tmiem l-2018 fil-fażi ta' għeluq ta' SESAR 1, l-Impriża Konġunta xorta wriet numru kbir ta' impenji miftuħa ta' EUR 61 400 000, u dawn ir-riżorsi allokati lill-Impriża Konġunta mhux se jintużaw b'mod sħiħ; Implimentazzjoni tal-baġit pluriennali fl-ambitu tas-Seba' Programm Kwadru u t-TEN-T Jinnota li mill-ammont ta' EUR 1 284 300 000 ta' kontribuzzjonijiet in natura u kontribuzzjonijiet fi flus li kellhom isiru mill-membri l-oħra għall-attivitajiet operattivi u amministrattivi tal-Impriża Konġunta (EUR 700 200 000 mill-Eurocontrol u EUR 584 300 000 mill-membri tas-settur tat-traffiku tal-ajru), sa tmiem l-2018 l-Impriża Konġunta ivvalidat kontribuzzjonijiet ta' EUR 1 099 800 000 (EUR 560 700 000 mill-Eurocontrol u EUR 539 100 000 mis-settur tat-traffiku tal-ajru); Implimentazzjoni tal-baġit pluriennali fl-ambitu ta' Orizzont 2020 Jinnota li mis-sussidju tal-Unjoni ta' EUR 585 000 000 fl-ambitu ta' Orizzont 2020, sa tmiem l-2018, il-kontribuzzjonijiet fi flus kumulattivi tal-Unjoni (Direttorat Ġenerali għall-Mobilità u t-Trasport, DĠ MOVE) għall-attivitajiet operattivi tal-Impriża Konġunta ammontaw għal EUR 216 900 000, u li l-membri l-oħra impenjaw ruħhom li jagħmlu kontribuzzjonijiet in natura u fi flus ta' mill-inqas EUR 1 000 000 000 għall-attivitajiet operattivi tal-Impriża Konġunta SESAR 2020 (ammont stmat ta' EUR 500 000 000 mill-Eurocontrol imqabbel b'madwar EUR 500 000 000 mis-settur tat-traffiku tal-ajru); jinnota, barra minn hekk, li fi tmiem l-2018, il-membri l-oħra kienu kkontribwew EUR 14 400 000 fi flus u kienu taw kontribut in natura EUR 114 000 000 ivvalidat, filwaqt li ġiet irrappurtata kontribuzzjoni addizzjonali ta' EUR 120 200 000 in natura, iżda din kienet għadha ma ġietx ivvalidata; Jinnota li għal SESAR 2020, fi tmiem l-2018, l-Impriża Konġunta implimentat 81 % u 61 % rispettivament tal-approprjazzjonijiet ta' impenn u ta' pagament disponibbli għall-proġetti ta' Orizzont 2020, u kkanċellat madwar EUR 44 600 000 (35 %) tal-approprjazzjonijiet ta' pagament disponibbli fl-ambitu ta' Orizzont 2020 (ir-rati ta' użu għall-approprjazzjonijiet ta' impenn u ta' pagament fl-2017 kienu 80,24 % u 67,97 % rispettivament); Jinnota l-osservazzjonijiet tal-Qorti li r-rati baxxi ta' implimentazzjoni u ta' kanċellazzjoni għolja għall-approprjazzjonijiet ta' pagament ta' Orizzont 2020 disponibbli fl-2018 kienu prinċipalment dovuti għall-ippjanar baġitarju konservattiv tal-Impriża Konġunta, u li ma kinux qed jikkunsidraw b'mod sħiħ l-ammont ta' approprjazzjonijiet ta' pagament mhux użati mis-snin preċedenti fl-ippjanar u l-monitoraġġ tal-baġit tagħha; Prestazzjoni Jinnota l-indikaturi ewlenin tal-prestazzjoni tal-Impriża Konġunta fl-2018, b'mod partikolari, il-valuri tal-effett ta' lieva previsti fil-PPP fi tmiem il-programm: - bil-metodu ta' evalwazzjoni interim: 1,22, - permezz ta' metodu ta' evalwazzjoni interim raffinat: 1,26, - għal Orizzont 2020: 2,26, u - lieva ta' sħubija: 1,74; Jinnota li l-Impriża Konġunta ssodisfat l-objettivi politiċi u operattivi ewlenin tagħha kif deskritti fid-Dokument ta' Programmar Uniku għall-perjodu 2017-2019; Ifakkar lill-Impriża Konġunta tieħu miżuri biex tikseb l-effett ta' lieva fil-mira fuq il-perjodu kollu 2014-2020 ta' 1,41; Josserva li l-proporzjon tal-kost tal-ġestjoni (baġit amministrattiv/operattiv) għadu taħt il-5 %, u dan jindika l-istruttura organizzattiva pjuttost żnella u effiċjenti tal-Impriża Konġunta; Jinnota li l-Impriża Konġunta SESAR hija waħda minn fost diversi Impriżi Konġunti li rat sinerġiji aktar operattivi ma' aġenziji deċentralizzati tal-Unjoni li joperaw fl-oqsma tar-riċerka u l-innovazzjoni rispettivi tagħhom, b'mod partikolari, l-Impriża Konġunta u l-Aġenzija tal-Unjoni Ewropea tas-Sikurezza tal-Avjazzjoni ikkollaboraw fil-qasam tad-droni; Jinnota li fir-rapport annwali tal-attività tal-Impriża Konġunta għall-2018, l-informazzjoni dwar l-indikaturi ta' prestazzjoni ewlenin dwar il-bilanċ bejn il-ġeneri hija mogħtija biss għall-2017 u mhux għall-2018; jinnota li l-informazzjoni għall-2017 hija marbuta mas-sejħiet għall-proposti tal-Impriża Konġunta fir-rigward tal-programm Orizzont 2020 fl-2016, biċ-ċifri mogħtija għall-indikaturi ta' prestazzjoni ewlenin huma kif ġej: il-perċentwal ta' nisa fil-proġetti ta' Orizzont 2020 - 15,4 %; il-perċentwal ta' koordinaturi tal-proġetti nisa - 12 %; il-perċentwal ta' nisa fil-gruppi ta' konsulenza u ta' esperti tal-Kummissjoni, eċċ. - 33,3 %; Jinnota li l-Impriża Konġunta wettqet tliet inizjattivi ewlenin li kienu kruċjali biex tiġi stabbilita l-viżjoni għall-futur tal-Ġestjoni tat-Traffiku tal-Ajru (ATM) fl-Ewropa fl-2018 u li r-riżultati ta' dawn il-kisbiet, rikonoxxuti mill-komunità tal-ATM kollha, ġew trasferiti lill-Kummissjoni li se tieħu l-passi li jmiss għall-inklużjoni tagħhom fil-qafas leġiżlattiv u politiku tal-avjazzjoni; Jirrikonoxxi li flimkien mar-riżultati tiegħu mill-proġetti ta' Riċerka Esploratorja, l-Impriża Konġunta wriet li hija protagonista fl-innovazzjoni għall-avjazzjoni permezz tal-integrazzjoni ta' parteċipanti ġodda lil hinn mill-atturi tradizzjonali fir-riċerka u l-innovazzjoni tal-ATM; Proċeduri ta' akkwist u reklutaġġ Jinnota mir-rapport tal-Qorti li, fil-31 ta' Diċembru 2018, l-Impriża Konġunta kellha 42 impjegat (2017: 40); Josserva li, fl-2018, l-Impriża Konġunta ffirmat 48 kuntratt li jinkludu 37 kuntratt speċifiku, li jimplimentaw il-kuntratti qafas u l-ftehimiet interistituzzjonali tal-Impriża Konġunta, u kien hemm 12-il proċedura ta' akkwist: ħames proċeduri nnegozjati mingħajr pubblikazzjoni minn qabel ta' avviż ta' kuntratt, ħames proċeduri nnegozjati ta' valur baxx ħafna, baxx u medju, tliet sejħiet miftuħa għall-offerti, u premju wieħed; Jinnota li skont il-ftehim tad-delegazzjoni tad-DĠ MOVE, f'Jannar 2018, l-Impriża Konġunta nediet sejħa għal proposti għal studji u dimostrazzjonijiet dwar il-ġestjoni tat-traffiku tad-droni fl-Ewropa (Sejħa U-Space), li l-ammont massimu tal-għotja ta' EUR 9 500 000 huwa ffinanzjat permezz tal-fond tal-Faċilità Nikkollegaw l-Ewropa (FNE) tal-Kummissjoni; jinnota bi tħassib serju s-sejbiet tal-Qorti li filwaqt li l-kriterji tal-għoti tas-sejħa rrispettaw b'mod ġenerali l-orjentazzjonijiet stabbiliti fir-Regolament (UE) Nru 1316/2013, il-Qorti osservat li kien hemm diversi duplikazzjonijiet u inkonsistenzi fost il-kriterji tal-għoti u s-sottokriterji tagħhom, li jistgħu jqiegħdu f'riskju l-effikaċja ġenerali tal-proċess ta' evalwazzjoni tal-għotjiet u jeħtieġ li jiġu indirizzati fil-fażi tad-disinn u t-tħejjija tas-sejħa; Jirrikonoxxi li l-proċeduri ta' kontroll ex ante tal-Impriża Konġunta huma affidabbli, b'mod partikolari, għall-pagamenti interim u finali tas-Seba' Programm Kwadru, l-Impriża Konġunta twettaq awditi ex post fuq il-benefiċjarji filwaqt li għall-pagamenti ta' Orizzont 2020 is-Servizz ta' Awditjar Komuni tal-Kummissjoni huwa responsabbli għall-awditi ex post; jinnota li r-rati tal-iżball residwu għall-awditi ex post li ġew irrappurtati mill-Impriża Konġunta fi tmiem l-2018 kienu ta' 1,29 % għall-proġetti fl-ambitu tas-Seba' Programm Kwadru u 1,33 % għall-proġetti fl-ambitu tal-programm Orizzont 2020; Jirrikonoxxi mis-segwitu li l-Impriża Konġunta tat lir-riżoluzzjoni ta' kwittanza għas-sena finanzjarja 2017 li l-Impriża Konġunta ħadet passi biex tindirizza t-tħassib tal-Parlament, b'mod partikolari, l-Impriża Konġunta ħatret Kap ġdid tat-Tim tal-Baġit u l-Finanzi, li t-tim jinkorpora Uffiċjal għall-Finanzi ġdid u Assistent Finanzjarju ġdid, l-Impriża Konġunta qiegħda fil-proċess li tirrekluta Uffiċjal Finanzjarju Kap, u hemm proċedura baġitarja ġdida li wasslet għal tħejjija f'waqtha ta' baġit dettaljat; Jinnota li s-Servizz ta' Awditjar Intern (IAS) tal-Kummissjoni ħareġ ir-rapport tal-awditjar finali dwar il-koordinament bejn l-Impriża Konġunta u ċ-Ċentru ta' Appoġġ Komuni (CSC) u l-implimentazzjoni ta' għodod u servizzi CSC, li wassal għal tliet rakkomandazzjonijiet importanti; jinnota li l-Impriża Konġunta stabbiliet pjan ta' azzjoni dettaljat biex tindirizza r-riskji sottostanti għal dawn ir-rakkomandazzjonijiet, li kien mistenni li jiġi implimentat matul l-2019; Jinnota li fl-2018, il-Kapaċità tal-Awditjar Intern (IAC) wettqet attivitajiet li jiffukaw fuq l-awditjar tal-aċċertament u l-konsultazzjoni tal-impenji; jinnota li l-IAC wettqet awditu ta' segwitu fuq ir-reklutaġġ u pparteċipat b'mod attiv fl-eżerċizzju tal-Valutazzjoni tar-Riskju tal-Impriża Konġunta, li żammet kuntatt mal-IAS, il-Qorti u atturi tal-awditjar rilevanti oħra, issorveljat l-implimentazzjoni tal-pjanijiet ta' azzjoni tal-Impriża Konġunta relatati ma' awditi tal-passat u tat segwitu għall-proċedura ta' kwittanza; Jinnota li l-Impriża Konġunta wettqet sessjoni ta' ħidma dwar il-ġestjoni tar-riskju korporattiv f'Lulju 2018 biex tirrapporta dwar il-ġestjoni tar-riskju u tivvalida l-bidliet ewlenin marbuta mar-riskji korporattivi; Kwistjonijiet dwar il-fażi ta' attwazzjoni tal-proġett SESAR Josserva li, fl-2019, il-Qorti ppubblikat ir-Rapport Speċjali nru 11/2019 dwar ir-regolament tal-Unjoni għall-modernizzazzjoni tal-ġestjoni tat-traffiku tal-ajru; jinnota li, fir-Rapport Speċjali tagħha, il-Qorti evalwat kemm il-Kummissjoni kien irnexxielha timplimenta s-SESAR sa mill-2011, jekk l-intervent tal-Unjoni kienx immirat lejn il-proġetti li l-aktar kellhom bżonn ta' appoġġ, u jekk kienx qed iżid il-valur tal-ġestjoni tat-traffiku tal-ajru fl-Unjoni; jinnota l-ħtieġa ta' ġestjoni effikaċi tat-traffiku tal-ajru fil-futur sabiex jiġu żgurati s-sikurezza u l-effiċjenza; Jinnota bi tħassib is-sejbiet tal-Qorti li l-maġġoranza tal-proġetti awditjati kienu jiġu ffinanzjati mingħajr l-appoġġ ta' finanzjament mill-Unjoni, kien hemm dgħufijiet fl-implimentazzjoni tal-iskema ta' finanzjament, b'mod partikolari, prijoritizzazzjoni insuffiċjenti, u l-benefiċċji tal-prestazzjoni tal-Ġestjoni tat-Traffiku tal-Ajru (ATM) f'ambjent operattiv għad iridu jintwerew; Jistieden lill-Kummissjoni tinforma lill-awtorità ta' kwittanza bil-miżuri li jkunu ħadu biex jimmitigaw il-kunflitti ta' interess possibbli, b'mod partikolari fir-rigward tal-għażla tal-proġetti; Japprova r-rakkomandazzjonijiet tal-Qorti li għandhom l-għan li jindirizzaw il-kwistjonijiet, u jinnota li l-Kummissjoni aċċettat ir-rakkomandazzjonijiet kollha tal-Qorti; jistieden lill-Kummissjoni tagħti segwitu lill-implimentazzjoni tar-rakkomandazzjonijiet tal-Qorti; Trasport u turiżmu Jinnota li l-Impriża Konġunta ppreżentat il-baġit tagħha f'żewġ taqsimiet separati: (1) SESAR 1 u (2) SESAR 2020; jinnota wkoll li SESAR 1 kienet kofinanzjata mill-programm TEN-T u mis-Seba' Programm Kwadru ta' Riċerka u SESAR 2020 hija kofinanzjata minn Orizzont 2020; Jinnota li r-rati ta' implimentazzjoni kienu ta' 83 % għall-approprjazzjonijiet ta' impenn u ta' 47 % għall-approprjazzjonijiet ta' pagament (għal SESAR 1: 99 % u 5 % u għal SESAR 2020: 81 % sa 61 %); jinnota li r-rata baxxa ta' implimentazzjoni globali tal-pagamenti hija prinċipalment dovuta minħabba r-rata baxxa għal SESAR 1, li tirrifletti l-għeluq finanzjarju tal-proġetti tagħha u l-likwidazzjoni tal-programm, u anki l-isforzi tal-Impriża Konġunta biex iżżomm l-ispejjeż operattivi baxxi kemm jista' jkun; Jenfasizza li kemm l-iżvilupp ulterjuri tal-ispazju tal-ajru Ewropew fil-qafas SES2+ kif ukoll l-inkorporazzjoni tad-droni jirrikjedu biżżejjed riżorsi finanzjarji u umani; Jinnota li l-Impriża Konġunta wettqet l-operazzjonijiet tagħha b'rispett sħiħ tal-erba' oqfsa differenti: l-Orizzont 2020, il-FNE, il-Programm U-Space ta' attivitajiet ta' dimostrazzjoni għad-droni, kif ukoll żewġ oqfsa speċifiċi għas-Servizz ta' Geo-fencing Attiv u l-istudju biex tiġi żviluppata proposta għall-istruttura futura tal-ispazju tal-ajru Ewropew; jirrikonoxxi li dawn l-oqfsa ġuridiċi differenti jfissru livell għoli ta' kumplessità għall-Impriża Konġunta u għalhekk ifaħħar lill-Impriża Konġunta għal implimentazzjoni b'suċċess ta' proġetti ta' innovazzjoni; Jenfasizza l-importanza tal-ħidma tal-Impriża Konġunta biex tgħin fl-aċċelerazzjoni tal-adozzjoni tal-innovazzjoni; jenfasizza, barra minn hekk, ir-rwol tagħha fl-iżvilupp sinifikanti ta' U-space u l-produzzjoni ta' blueprint li jippermetti l-użu u l-introduzzjoni sikura ta' droni fl-ispazju tal-ajru ta' altitudni baxxa, li jiftaħ it-triq għal settur modern u li qed jikber b'mod rapidu; jissottolinja l-importanza tal-Impriża Konġunta fit-tħejjija tal-aġġornament tal-Pjan Regolatorju tal-ATM Ewropew lejn Ajru Diġitali Ewropew permezz ta' trasformazzjoni diġitali tal-avjazzjoni olistika u ċċentrata fuq il-passiġġieri; jemmen għalhekk li r-rwol tal-Impriża Konġunta għandu jiġi rikonoxxut u msaħħaħ fil-Qafas Finanzjarju Pluriennali li jmiss; Jinnota li l-Impriża Konġunta kompliet bl-għeluq finanzjarju u amministrattiv ta' SESAR 1; jinnota li r-rata ta' eżekuzzjoni globali reali tal-programm kienet ta' 89,9 %; jinnota li l-Impriża Konġunta għandha EUR 30,7 miljun fil-kont bankarju virtwali tagħha biex tkopri l-obbligi pendenti kollha ta' SESAR 1 u li skont il-previżjonijiet ta' pagament u ta' rkupru l-Impriża Konġunta għandha tagħlaq SESAR 1 bi stima ta' surplus likwidu ta' EUR 30,6 miljun; ifakkar li r-riżultati baġitarji akkumulati għal SESAR 1 se jintużaw biex jiġu rimborżati l-kontribuzzjonijiet likwidi żejda tal-membri tal-Impriża Konġunta u l-ammont mhux użat li jibqa' se jitħallas lura lill-Unjoni; Jinnota li l-2018 kienet l-ewwel sena ta' SESAR 2020 mingħajr il-proġetti ta' SESAR 1; jinnota, barra minn hekk, li minn EUR 96,0 miljun fi dħul rċevut minn SESAR 2020 fl-2018, il-kontribuzzjoni mill-Unjoni kienet ta' EUR 88,2 miljun filwaqt li l-kontribuzzjoni mill-Eurocontrol kienet ta' EUR 5,2 miljun; Jinnota li l-approprjazzjonijiet ta' pagament mhux użati fl-2018 irriżultaw f'surplus ta' EUR 19,3 miljun li se jibqa' fl-Impriża Konġunta (li minnhom EUR 0,05 miljun huma għal SESAR 1 u EUR 19,25 miljun għal SESAR 2020) u li s-surplus kumulattiv jammonta għal EUR 77,24 miljun (li minnhom EUR 30,93 miljun huma għal SESAR 1 u EUR 46,31 miljun għal SESAR 2020); Jinnota li l-aħħar awditi ta' SESAR 1 fir-rigward ta' pagamenti li saru fl-2017 tniedu fl-2018 u r-raba' ċiklu ta' awditi li kien jikkonsisti f'23 eżerċizzju ta' awditjar fi tmien Membri ġie finalizzat; jinsab imħasseb bir-rata ta' żball residwu ta' 5,07 % għas-sena 2018; Jinnota r-riżultati tal-eżerċizzju tal-2018 ta' valutazzjoni komparattiva fil-qasam tar-Riżorsi Umani: 61,67 % postijiet operattivi, 28,57 % postijiet amministrattivi u 9,76 % postijiet newtrali.
Extracted from TA-9-2020-0095_MT.docx